CELEX: 32021D0585
Language: hr
Date: 2021-04-12 00:00:00
Title: Provedbena odluka Vijeća (ZVSP) 2021/585 od 12. travnja 2021. o provedbi Odluke Vijeća 2011/235/ZVSP o mjerama ograničavanja protiv određenih osoba i subjekata s obzirom na stanje u Iranu

12.4.2021   
               
               
                  HR
               
               
                  Službeni list Europske unije
               
               
                  LI 124/7
               
            
         PROVEDBENA ODLUKA VIJEĆA (ZVSP) 2021/585
         od 12. travnja 2021.
         o provedbi Odluke Vijeća 2011/235/ZVSP o mjerama ograničavanja protiv određenih osoba i subjekata s obzirom na stanje u Iranu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 31. stavak 2.,
         uzimajući u obzir Odluku Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (1), a posebno njezin članak 3. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 12. travnja 2011. donijelo Odluku 2011/235/ZVSP.
                  
               
                     (2)
                  
                  
                     Visoki predstavnik Unije za vanjske poslove i sigurnosnu politiku 8. prosinca 2019. objavio je izjavu u ime Unije u kojoj izražava žaljenje zbog raširene i nerazmjerne upotrebe sile iranskih sigurnosnih snaga, što je tijekom odgovora na prosvjede u studenome 2019. dovelo do velikog broja smrtnih slučajeva i ranjenih osoba. U izjavi se ujedno navodi da Unija očekuje da svi počinitelji nasilja odgovaraju i pozivaju se iranske vlasti da zajamče transparentne i vjerodostojne istrage kako bi se razjasnio broj smrtnih slučajeva i uhićenih osoba te da osiguraju zakonito postupanje prema svim pritvorenicima. Nadalje, kao odgovor na odluku Irana da na više od tjedan dana ukine internetski pristup globalnim mrežama, čime se iranskim državljanima sprečava komunikacija i slobodan protok informacija, u izjavi se ističe da se temeljna prava poput slobode izražavanja i okupljanja uvijek moraju poštovati.
                  
               
                     (3)
                  
                  
                     U tom kontekstu i u skladu s predanošću Unije rješavanju svih problematičnih pitanja s Iranom, uključujući stanje ljudskih prava, osam osoba i tri subjekta trebalo bi uvrstiti na popis osoba i subjekata na koje se odnose mjere ograničavanja naveden u Prilogu Odluci 2011/235/ZVSP.
                  
               
                     (4)
                  
                  
                     Prilog Odluci 2011/235/ZVSP stoga bi trebalo na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Prilog Odluci 2011/235/ZVSP mijenja se kako je navedeno u Prilogu ovoj Odluci.
         
         
            Članak 2.
            Ova Odluka stupa na snagu na dan objave u Službenom listu Europske
               unije.
         
         
            Sastavljeno u Bruxellesu 12. travnja 2021.
            
               
                  Za Vijeće
               
               
                  Predsjednica
               
               A. P. ZACARIAS
            
         
         
            (1)  SL L 100, 14.4.2011., str. 51.
         
      
      
         
            PRILOG
            Sljedeće osobe i subjekti dodaju se na popis osoba i subjekata iz Priloga Odluci 2011/235/ZVSP:
            Osobe
            
               
                            
                        
                        
                           Ime
                        
                        
                           Identifikacijski podaci
                        
                        
                           Razlozi
                        
                        
                           Datum uvrštenja na popis
                        
                     
                           „88.
                        
                        
                           SOLEIMANI Gholamreza
                        
                        
                           Mjesto rođenja: Farsan (Iran)
                           Datum rođenja: 1343. (prema iranskom hidžretskom kalendaru), 1964. ili 1965. (prema gregorijanskom kalendaru)
                           Državljanstvo: iransko
                           Spol: muški
                           Funkcija: vođa organizacije Basij Islamske revolucionarne garde (IRGC)
                        
                        
                           Gholamreza Soleimani vođa je organizacije Basij. Organizacija Basij upotrijebila je smrtonosnu silu kako bi suzbila prosvjede u Iranu u studenome 2019., što je u mnogim gradovima diljem zemlje dovelo do smrtnog stradavanja i ranjavanja nenaoružanih prosvjednika i drugih civila. Kao vođa organizacije Basij Gholamreza Soleimani snosi odgovornost za nasilno gušenje prosvjeda i teška kršenja ljudskih prava u Iranu.
                        
                        
                           12.4.2021.
                        
                     
                           89.
                        
                        
                           SALAMI Hossein (također poznat kao SALAMI Hussain)
                        
                        
                           Mjesto rođenja: Vaneshan, Golpayegan (Iran)
                           Datum rođenja: 1339. (prema iranskom hidžretskom kalendaru), 1960. ili 1961. (prema gregorijanskom kalendaru)
                           Državljanstvo: iransko
                           Spol: muški
                           Funkcija: glavni zapovjednik Islamske revolucionarne
                           garde (IRGC)
                           Čin: general bojnik
                        
                        
                           Hossein Salami od travnja 2019. glavni je zapovjednik IRGC-a, koji uključuje paravojne snage Basij, i član Vijeća za nacionalnu sigurnost. Redovne snage IRGC-a i paravojne snage Basij upotrijebile su smrtonosnu silu kako bi suzbile prosvjede u Iranu u studenome 2019., što je u mnogim gradovima diljem zemlje dovelo do smrtnog stradavanja i ranjavanja nenaoružanih prosvjednika i drugih civila. Kao član Vijeća za nacionalnu sigurnost Hossein Salami sudjelovao je na sjednicama na kojima su se davali nalozi za upotrebu smrtonosne sile kako bi se suzbili prosvjedi u studenome 2019. Hossein Salami stoga snosi odgovornost za teška kršenja ljudskih prava u Iranu.
                        
                        
                           12.4.2021.
                        
                     
                           90.
                        
                        
                           KARAMI Hassan
                        
                        
                           Državljanstvo: iransko
                           Spol: muški
                           Funkcija: zapovjednik posebnih jedinica iranskih policijskih snaga
                        
                        
                           Hassan Karami zapovjednik je posebnih jedinica iranskih policijskih snaga. Posebne jedinice upotrijebile su smrtonosnu silu kako bi suzbile prosvjede u Iranu u studenome 2019., što je u mnogim gradovima diljem zemlje dovelo do smrtnog stradavanja i ranjavanja nenaoružanih prosvjednika i drugih civila. Kao zapovjednik posebnih jedinica koje su prouzročile smrtna stradavanja i ranjavanja nenaoružanih prosvjednika i drugih civila Hassan Karami snosi odgovornost za teška kršenja ljudskih prava u Iranu.
                        
                        
                           12.4.2021.
                        
                     
                           91.
                        
                        
                           PAKPOUR Mohammad (također poznat kao PAKPUR Mohammad)
                        
                        
                           Mjesto rođenja: Arak (Iran)
                           Datum rođenja: 1340. (prema iranskom hidžretskom kalendaru), 1961. (prema gregorijanskom kalendaru)
                           Državljanstvo: iransko
                           Spol: muški
                           Funkcija: glavni zapovjednik kopnenih snaga Islamske revolucionarne garde (IRGC)
                           Čin: brigadni general
                        
                        
                           Mohammad Pakpour glavni je zapovjednik kopnenih snaga IRGC-a od ožujka 2010. Kopnene snage IRGC-a upotrijebile su smrtonosnu silu kako bi suzbile prosvjede u Iranu u studenome 2019., što je u mnogim gradovima diljem zemlje dovelo do smrtnog stradavanja i ranjavanja nenaoružanih prosvjednika i drugih civila. Kao glavni zapovjednik kopnenih snaga IRGC-a, koje su upotrijebile smrtonosnu silu protiv nenaoružanih prosvjednika i drugih civila, Mohammad Pakpour snosi odgovornost za teška kršenja ljudskih prava u Iranu.
                        
                        
                           12.4.2021.
                        
                     
                           92.
                        
                        
                           ASHTARI Hossein
                        
                        
                           Mjesto rođenja: Isfahan (također poznat kao Esfahan, Ispahan)
                           Državljanstvo: iransko
                           Spol: muški
                           Funkcija: glavni zapovjednik iranskih policijskih snaga
                        
                        
                           Hossein Ashtari glavni je zapovjednik iranskih policijskih snaga od ožujka 2015. i član Vijeća za nacionalnu sigurnost. Policijske snage uključuju jedinice Emdad i posebne jedinice. Iranske redovne policijske snage, jedinice Emdad i posebne jedinice upotrijebile su smrtonosnu silu kako bi suzbile prosvjede u Iranu u studenome 2019., što je u mnogim gradovima diljem zemlje dovelo do smrtnog stradavanja i ranjavanja nenaoružanih prosvjednika i drugih civila. Kao član Vijeća za nacionalnu sigurnost Hossein Ashtari sudjelovao je na sjednicama na kojima su se davali nalozi za upotrebu smrtonosne sile kako bi se suzbili prosvjedi u studenome 2019. Hossein Ashtari stoga snosi odgovornost za teška kršenja ljudskih prava u Iranu.
                        
                        
                           12.4.2021.
                        
                     
                           93.
                        
                        
                           ZIAEI Gholamreza
                        
                        
                           Spol: muški
                           Funkcija: bivši upravitelj zatvora Evin; bivši upravitelj drugih centara za pritvor
                        
                        
                           Od srpnja 2019. do lipnja 2020. Gholamreza Ziaei bio je upravitelj zatvora Evin, u kojem su se već teški uvjeti za pritvorenike dodatno pogoršali tijekom njegova mandata. Zatvorenicama je bio uskraćen kontakt telefonom s njihovom djecom. Političkim zatvorenicima bili su uskraćeni tjedni posjeti rodbine, koji su bili dopušteni samo svaka dva mjeseca. Tijekom prosvjeda 2009. Ziaei je bio zadužen za centar za pritvor Kahrizak u kojem je najmanje pet pritvorenika, uhićenih u vezi s masovnim uličnim prosvjedima u Teheranu 2009., poginulo nakon mučenja. Od 2017. do 2019., prije preuzimanja dužnosti upravitelja zatvora Evin u Teheranu, Ziaei je bio upravitelj zatvora Rajaee Shahr u Karaju, zapadno od Teherana, u kojem su politički zatvorenici mnogo puta prosvjedovali protiv zlostavljanja i neljudskih životnih uvjeta.
                        
                        
                           12.4.2021.
                        
                     
                           94.
                        
                        
                           SHAHVARPOUR Hassan
                        
                        
                           Mjesto rođenja: Safi Abad, južno od Dezfula, Khuzestan (Iran)
                           Spol: muški
                           Broj putovnice: 2001624001 (nacionalni identifikacijski broj)
                           Funkcija: zapovjednik snaga Vali Asr pokrajine Khuzestan Islamske revolucionarne garde (IRGC)
                           Čin: brigadni general
                        
                        
                           Kao zapovjednik IRGC-a u Khuzestanu od 2009. Hassan Shahvarpour odgovoran je za zapovijedanje snagama koje su se tijekom prosvjeda u studenome 2019. u gradu Mahshahru koristile strojnicama u sukobu s prosvjednicima i drugim civilima. Pod njegovim su zapovjedništvom pripadnici IRGC-a usmrtili 148 osoba pucanjem iz teških strojnica iz oklopnih vozila koja su okružila prosvjednike u bijegu koji su se skrili u obližnje močvare.
                        
                        
                           12.4.2021.
                        
                     
                           95.
                        
                        
                           VASEGHI Leyla (također poznata kao VASEQI Layla, VASEGHI Leila, VASEGHI Layla)
                        
                        
                           Mjesto rođenja: Sari, pokrajina Mazandaran (Iran)
                           Datum rođenja: 1352. (prema iranskom hidžretskom kalendaru), 1972. ili 1973. (prema gregorijanskom kalendaru)
                           Spol: ženski
                           Funkcija: guvernerka Shahr-e Qodsa i načelnica Vijeća za gradsku sigurnost
                        
                        
                           Kao guvernerka Shahr-e Qodsa i načelnica Vijeća za gradsku sigurnost od rujna 2019. Leyla Vaseghi dala je nalog policiji i drugim oružanim snagama da upotrijebe smrtonosna sredstva tijekom prosvjeda u studenome 2019., što je dovelo do smrtnog stradavanja ili ranjavanja nenaoružanih prosvjednika i drugih civila.Kao guvernerka Shahr-e Qodsa i načelnica Vijeća za gradsku sigurnost Leyla Vaseghi snosi odgovornost za teška kršenja ljudskih prava u Iranu.
                        
                        
                           12.4.2021.”
                        
                     
            Subjekti
            
               
                            
                        
                        
                           Ime
                        
                        
                           Identifikacijski podaci
                        
                        
                           Razlozi
                        
                        
                           Datum uvrštenja na popis
                        
                     
                           „2.
                        
                        
                           Zatvor Evin
                        
                        
                           Adresa: pokrajina Teheran, Teheran, okrug 2, Dasht-e Behesht (Iran)
                        
                        
                           Zatvor Evin centar je za pritvor u kojem su zatvoreni politički zatvorenici i u kojem su se posljednjih godina i desetljeća uzastopno teško kršila ljudska prava, među ostalim mučenjem. U studenome 2019. prosvjednici su bili, a barem u određenoj mjeri još su uvijek, pritvoreni u zatvor Evin kao politički zatvorenici. Zatvorenicima u zatvoru Evin uskraćena su osnovna postupovna prava te su ponekad zatvoreni u samici ili prenapučenim ćelijama s lošim higijenskim uvjetima. Postoje detaljna izvješća o fizičkom i psihičkom mučenju. Pritvorenicima se uskraćuje kontakt s obitelji i odvjetnicima te odgovarajuće liječenje.
                        
                        
                           12.4.2021.
                        
                     
                           3.
                        
                        
                           Zatvor Fashafouyeh (također poznat kao središnji kazneni centar u Teheranu, zatvor Hasanabad-e Qom, Greater Tehran Prison)
                        
                        
                           Adresa: pokrajina Teheran, Hasanabad, industrijska zona Bijin, Teheran, Qom Old Road (Iran)
                           Telefon: +98 21 5625 8050
                        
                        
                           Zatvor Fashafouyeh centar je za pritvor koji je prvotno bio namijenjen za pritvor počinitelja kaznenih djela povezanih s drogom, a u posljednje vrijeme u njemu su zatvoreni i politički zatvorenici koji su, u nekim slučajevima, prisiljeni dijeliti ćelije s ovisnicima o drogama. Životni i higijenski uvjeti vrlo su loši te nisu osigurane osnovne potrebe kao što je čista pitka voda. Tijekom prosvjeda u studenome 2019. nekoliko prosvjednika pritvoreno je u zatvor Fashafouyeh, uključujući maloljetnike. U izvješćima se navodi da su prosvjednici koji su sudjelovali u prosvjedima u studenome 2019. u zatvoru Fashafouyeh bili podvrgnuti mučenju i nehumanom postupanju, primjerice namjernim ranjavanjem kipućom vodom i uskraćivanjem liječenja. Prema izvješću Amnesty Internationala o suzbijanju prosvjeda u studenome 2019., u zatvoru Fashafouyeh djeca od 15 godina pritvorena su zajedno s odraslima. Trojicu sudionika prosvjeda iz studenoga 2019., koji se trenutačno nalaze u zatvoru Fashafouyeh, sud u Teheranu osudio je na smrt.
                        
                        
                           12.4.2021.
                        
                     
                           4.
                        
                        
                           Zatvor Rajaee Shahr (također poznat kao zatvor Rajai Shahr, Rajaishahr, Raja’i Shahr, Reja’i Shahr, Rajayi Shahr, zatvor Gorhardasht, zatvor Gohar Dasht)
                        
                        
                           Adresa: pokrajina Alborz, Karaj, Gohardasht, Moazzen Blvd (Iran)
                           Telefon: +98 26 3448 9826
                        
                        
                           Zatvor Rajaee Shahr poznat je po uskraćivanju ljudskih prava, uključujući teško fizičko i psihičko mučenje političkih zatvorenika i zatvorenika savjesti te masovna pogubljenja bez poštenog suđenja, još od islamske revolucije 1979. Nakon prosvjeda u studenome 2019. stotine pritvorenika, uključujući djecu, teško su zlostavljane u zatvoru Rajaee Shahr. Postoje vjerodostojna izvješća o brojnim slučajevima mučenja i drugih oblika okrutnog kažnjavanja, među ostalim o slučajevima koji uključuju maloljetnike.
                        
                        
                           12.4.2021.”